Sirijski tenkovi gadjali Homs 
Sirijske snage bezbednosti stežu obruč oko gradova, glavnih uporišta demonstracija protiv vlade predsednika Bašara al Asada 
Sirijski aktivisti za ljudska prava tvrde da su vladini tenkovi i vojska otvorili vatru u naseljenim oblastima na jugu i zapadu zemlje usmrtivši najmanje 18 ljudi u okviru sve oštrijih pokušaja da uguše pobunu protiv autokratske vladavine predsednika Bašara al-Asada. Nacionalna organizacija za ljudska prava u Siriji kaže da je od tenkovskih granata i oružane vatre u selu al-Hara na jugu zemlje stradalo 13 ljudi. Selo se nalazi blizu grada Dare, gde je pobuna i počela sredinom marta, a onda se proširila na ostatak zemlje. Na zapadu zemlje, kako tvrde aktivisti za ljudska prava, tenkovi i snajperisti ubili su pet ljudi u naselju Bab Amr u Homsu, trećem po veličini gradu u Siriji. Sirijske snage opkolile su Homs u sklopu operacije koja je počela u ponedeljak. Sirijska državna novinska agencija navodi da su sirijske trupe napale takozvane "naoružane terorističke bande" u Bab Amru i okolini Dare, te da su u borbama stradala dvojica sirijskih vojnika, aranjeno njih petorica. Sirijske trupe su kako prenosi agencija pritvroile desetine naoružanih boraca i zaplenile oružje i municiju. Sirisjki aktivisti za ljudska prava tvrde da se broj ljudi ubijenih u Siriji od početka anti-vladinih protesta kreće između 600 i 700. Nezavisne potvrde broja žrtava i dalje nema, jer je Sirija zabranila pristup većini međunarodnih medijskih organizacija. Organizacije za ljudska prava su juče saopštile da vojska steže obruč oko gradova i vrši racije od kuće do kuće u potrazi za ljudima koji su stavljeni na spisak traženih osoba. Isti izvori navode da je do sada živote izgubilo više od 630 ljudi, a da je najmanje 9 000 demonstranata pritvoreno, otkako su u martu izbili protesti u kojima se zahteva odlazak predsednika Bašara al-Asada sa vlasti. U međuvremenu, generalni sekretar Ujedinjenih nacija Ban Ki-mun je juče u Ženevi apelovao na predsednika Asada da obustavi masovna hapšenja i da se odazove pozivima za sprovođenje reformi. Zapadne diplomate su juče saopštile da će se Kuvajt umesto Sirije kandidovati za mesto u Savetu za ljudska prava, najvišem telu Ujedinjenih nacija po tom pitanju. Nekoliko diplomata je izjavilo da je Sirija odustala od kandidature pod pritiskom ostalih zemalja članica tog 47-očlanog tela. U međuvremenu su stupile na snagu sankcije Evropske unije protiv 13 najbližih saradnika predsednika Asada. Predstavnici EU su saopštili da je to pokušaj vršenja pritiska na sirijsku vladu da okonča, kako je rečeno "nasilnu represiju" miroljubivih demonstranata. Evropska unija je takođe uvela embargo na prodaju oružja Siriji. Pomenute sankcije nisu uperene protiv samog Asada, već protiv njegovog brata Maera al-Asada, koji komanduje 4. vojnom mehanizovanom divizijom, i još jednog rođaka. Sankcije uključuju zabranu putovanja u Evropsku uniju, kao i zamrzavanje njihovih sredstava koje se nalaze u u Evropi.